27.12.2022.
HR
Službeni list Europske unije
C 493/157 srijeda, 8. lipnja 2022.
26. pozdravlja nova pravila o pristojbama za vlasnike plovila i nada se da će to i druga poboljšanja protokola, uključujući mogućnost da plovila EU-a u iznimnim okolnostima iskrcaju ulov u lukama koje nisu mauritanske, dovesti do boljeg iskorištavanja dostupnih ribolovnih mogućnosti u budućnosti; 27. pozdravlja činjenicu i uviđa da bi vlasnici koćarica-hladnjača iz Unije za ribolov pelagijskih vrsta i vlasnici plovila iz Unije za ribolov kozica koji ribolov obavljaju na temelju protokola, u obliku pristojbe u naravi, trebali i dalje doprinositi politici distribucije ribe potrebitom stanovništvu tako da 2 % svojeg ulova pelagijskih vrsta prekrcanih ili iskrcanih na kraju izlaska u ribolov rezerviraju za Société nationale de distribution de poisson (nacionalno društvo Mauritanije za distribuciju ribe); napominje da je u Mauritaniji konzumacija lokalne ribe u porastu; poziva Komisiju i mauritanske vlasti da osiguraju da taj doprinos zaista stigne do stanovništva i da ne završi u tvornicama ribljeg brašna; 28. naglašava snažno zalaganje za provedbu načela i prava Međunarodne organizacije rada za sve ribare na plovilima EU-a kako bi se ukinula diskriminacija pri zapošljavanju i obavljanju zanimanja; smatra da bi trebalo pratiti tu provedbu; 29. pozdravlja zapošljavanje kvalificiranih mauritanskih pomoraca na plovilima EU-a na temelju ugovora koji su u skladu sa standardima Međunarodne organizacije rada i obuhvaćaju socijalno osiguranje; poziva na ulaganje većih napora u zapošljavanje pripravnika kako bi se povećao broj kvalificiranih osoba u sektorskom programu; 30. poziva Komisiju da u partnerstvo EU-a s Afrikom kao ključan element uvrsti sporazume o partnerstvu u održivom ribarstvu; 31. pozdravlja projekte koji se u Mauritaniji financiraju iz razvojne pomoći EU-a kao što je projekt „Promopeche” čiji je cilj otvaranje radnih mjesta i osposobljavanje mladih u području artizanalnog ribolova; poziva Komisiju da poboljša usklađenost i dosljednost između sporazuma o partnerstvu u održivom ribarstvu i UN-ovih ciljeva održivog razvoja; 32. naglašava da je ribarstvo, uključujući mali ribolov, važan sektor za gospodarstvo Mauritanije i ključan za mauritanski gospodarski razvoj, sigurnost opskrbe hranom, prehranu i mogućnosti zapošljavanja, posebno za žene i mlade, te za osiguravanje uključivog i održivog gospodarskog razvoja za sve; stoga podržava mjere za znatno povećanje otpornosti lokalnih aktera, uključujući mala obiteljska poduzeća i obalne zajednice, na posljedice klimatskih promjena i erozije obale; ustraje u tome da ulaganja u ribarstvo moraju biti jasno usklađena s ciljevima održivog razvoja i ne smiju ugrožavati potrebe obalnih zajednica; insistira na tome da bi se financijski doprinos predviđen novim sporazumom trebao raspodijeliti na način kojim se u obzir uzima temeljna uloga obalnih zajednica; 33. poziva na to da se potiče lokalni i regionalni gospodarski razvoj i jačaju obalne zajednice koje ovise o morskim resursima i koje stoga moraju biti u potpunosti uključene u upravljanje morskim i obalnim područjima; podsjeća da se obnovom morske i obalne bioraznolikosti podupiru obalne zajednice i doprinosi ublažavanju klimatskih promjena i prilagodbi tim promjenama; naglašava da su tijekom cijelog postupka provedbe potrebna redovita savjetovanja s obalnim zajednicama; 34. uviđa da tržišta i proizvođači u EU-u ovise o uvozu ribe iz Mauritanije, među ostalim zemljama, kako bi se potrošačima u EU-u osigurala dostupnost hrane; 35. traži da se daljnji napori EU-a u okviru ovog sporazuma o partnerstvu u održivom ribarstvu usredotoče na ukidanje štetnih i neodrživih subvencija za ribu u okviru Svjetske trgovinske organizacije i drugih međunarodnih tijela, pri čemu je potrebno posebnu pozornost posvetiti nezakonitom ribolovu; 36. traži da se pravna stečevina EU-a, uključujući presude Suda EU-a, poštuje i propisno primjenjuje u ribarstvu u Mauritaniji i okolnom području; 37. nalaže svojoj predsjednici da ovu Rezoluciju proslijedi Vijeću i Komisiji, vladama i parlamentima država članica te vladi i parlamentu Islamske Republike Mauritanije.